दो साल, 29 कोर्स, 122 परीक्षाएं, रिवैल्यूएशन का रिकॉर्ड ही नहीं
बरकतउल्ला विश्वविद्यालय पिछले दो साल में मेडिकल कोर्सेस और टीचिंग डिपार्टमेंट में चल रहे कोर्सेस की करीब 122 परीक्षाएं करा चुका है। लेकिन हैरत की बात है इन परीक्षाओं के बाद इनके रिवैल्यूएशन के लिए कितने आवेदन आए, इसमें कितने पास हुए इसके बारे में विश्वविद्यालय के पास कोई जानकारी नहीं है। यह खुलासा तब हुआ जब एक छात्र ने यह जानकारी सूचना के अधिकार में मांग ली। एक महीना बीत जाने के बाद भी विवि यह जानकारी नहीं जुटा पाया है।
विवि के अफसर इसके लिए तर्क दे रहे हैं कि आजकल बड़ी संख्या में छात्र रिवैल्यूएशन के लिए आवेदन करने लगे हैं, इसलिए रिकॉर्ड रखने में परेशानी आ रही है। पिछले साल बीडीएस परीक्षा के रिवैल्यूएशन में गड़बड़ी को लेकर एसटीएफ विवि की जांच कर चुकी है। इसके बाद भी विवि में फिर वही ढर्रा लागू है। बीयू ने सत्र 2013-14 और 2014-15 में एमबीबीएस, बीडीएस, बीएएमएस, बीएचएमएस, बीयूएमएस और एमबीए कोर्स की 24 और विवि के टीचिंग डिपार्टमेंट में चल रहे 23 कोर्सेस की 88 परीक्षाएं आयोजित की हैं। इन कोर्सेस के छात्रों का आरोप है कि कॉपियां सही तरह से नहीं जांची जा रही है इसीलिए रिवैल्यूएशन के लिए आवेदन करना पड़ा रहा है। शिकायतों के बाद अब छात्र आरटीआई में अपनी कॉपियां ही मांगने लगे हैं। सूत्र बताते हैं कि रिवैल्यूएशन के लिए आई ज्यादातर कॉपियों में दस प्रतिशत तक अंक बढ़ना लगभग तय मान लिया गया है। इसलिए भी छात्र आवेदन करते हैं। इस मामले में पिछले महीने एक छात्र ने आरटीआई के तहत विवि से सत्र 2013-14 और 2014-15 में रिवैल्यूएशन के लिए आए आवेदन की संख्या के साथ ही यह भी पूछा गया है कि बीते दो सालों में रिवैल्यूएशन के लिए आवेदन वाले कितने छात्र पास हुए हैं और इनसे विवि को कितना राजस्व मिला है।
कुछ ही विषयों के लिए है रिवैल्यूएशन की सुविधा
सेमेस्टर सिस्टम लागू होने के बाद से कॉलेज छात्रों के लिए रिवैल्यूएशन की सुविधा बंद कर दी गई है। छात्रों को केवल रिटोटलिंग की सुविधा मिल रही है। रिवैल्यूएशन की व्यवस्था फिलहाल विवि के टीचिंग डिपार्टमेंट के कोर्सेस और मेडिकल कोर्स की परीक्षाओं के लिए ही लागू है।
गोपनीय शाखा से आंकड़े
जुटाने में हो रही देरी
विवि के डिप्टी रजिस्ट्रार एकेडेमिक और आरटीआई सेक्शन की जिम्मेदारी संभाल रहे अजीत श्रीवास्तव का कहना है कि आरटीआई में केवल मांगी गई जानकारी से जुड़े दस्तावेज देने का प्रावधान है। जानकारी देने में देरी का कारण गोपनीय शाखा से आंकड़े जुटाने में देरी होना बताया जा रहा है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva